钦定古今图书集成/理学汇编/学行典/第267卷 > 代渊
## 钦定古今图书集成/理学汇编/学行典/第267卷 > 代渊

按《宋史隐逸传》：“代渊，字蕴之，本代州人。唐末避地导
江，家世为吏，有阴德。渊性简洁，事亲以孝闻，受学于
李畋、张达。年四十，乡人更劝举进士甲科，得清水主
簿，叹曰：‘禄不及亲，何所为耶’！还家教授，坐席常满。安
抚使举凤州团练推官，不就。知益州杨日严又荐之，
遂以太子中允致仕，谢绝诸生，著《周易旨要》、老佛杂”
说数十篇，田况上其书，自太常丞改祠部员外郎。晚
年日菜食，巾褐山水闲，自号虚一子。长吏岁时致问，
澹然与对，略不及私。嘉祐二年九月，有疾，召术士择
日，云“丙申吉”，颔之。是日沐浴而绝。